Predkladacia správa

Národný program reforiem SR na roky 2008 – 2010 (NPR SR) predkladá vláda SR Európskej komisii na výzvu Európskej rady. Európska rada v marci 2008 otvorila druhý trojročný cyklus stratégie. Zároveň vyzvala členské štáty, aby vo svojich národných programoch reforiem predložili podrobné a konkrétne kroky, ktorými budú reagovať na integrované usmernenia, špecifické odporúčania a prioritné body (points to watch).

Vláda Slovenskej republiky si uvedomuje aktuálne výzvy ekonomiky, ktorým musí v podmienkach globálnej ekonomiky a po prijatí spoločnej meny euro čeliť, aby dokázala dôsledne napĺňať lisabonské ciele. Preto v júni 2008 schválila Modernizačný program Slovensko 21, ktorého opatrenia sú základným východiskom NPR SR.

Opatrenia NPR SR sú koncipované s cieľom vytvoriť predpoklady pre rýchly a v dlhodobom horizonte udržateľný ekonomický rast, zvýšenie sociálnej mobility, posilnenie sociálnej súdržnosti, zmiernenie vplyvov demografického vývoja a zlepšenie prispôsobivosti ekonomiky zmenám vo vonkajšom a vnútornom ekonomickom prostredí v podmienkach absencie vlastnej meny.

Predložený dokument je rozdelený do troch častí a troch príloh. Prvá časť prezentuje stav plnenia štrukturálnych politík za ostatných 12 mesiacov, ktoré pozostávajú z opatrení Národného programu reforiem Slovenskej republiky na roky 2006 – 2008 a krátkodobých opatrení Modernizačného programu Slovensko 21.

Druhá časť sa venuje makroekonomickej a fiškálnej politike a zdôrazňuje kontinuitu cieľov, ktoré boli v rámci fiškálnej a menovej politiky prezentované v Konvergenčnom programe Slovenska v decembri 2007, poskytuje aktualizáciu základných ukazovateľov makroekonomického rámca a informuje o financovaní opatrení NPR SR.

Tretia časť predstavuje ťažisko dokumentu a predkladá nové opatrenia na roky 2008 – 2010 v piatich prioritných oblastiach - 1) výskum, vývoj a inovácie, 2) vzdelávanie, 3) zamestnanosť, 4) podnikateľské prostredie a 5) klimatické zmeny a energetika.

Súčasťou dokumentu sú prílohy, ktoré obsahujú prehľad vývoja štrukturálnych indikátorov, informáciu o inštitucionálnom zabezpečení lisabonskej stratégie v SR a prehľad akčných plánov, ktoré sú konkretizáciou opatrení z Modernizačného programu Slovensko 21 a sú súčasťou NPR SR. 

Detailné informácie predložené v akčných plánoch sa sústreďujú na opis, ciele a analytické zdôvodnenie opatrení, na ich väzby na odporúčania Rady a Integrované usmernenia a ďalšie predpísané náležitosti. Zvýšená pozornosť bola venovaná finančnému zabezpečeniu navrhovaných opatrení a detailnému rozpracovaniu harmonogramu úloh. Detailným harmonogramom sa zabezpečí ľahký monitoring úloh, ktorý sa bude na úrovni vlády vykonávať dvakrát ročne a posilní sa dôraz na implementáciu štrukturálnych politík, ktorú Slovenská republika považuje za základ úspechu pri zvládnutí lisabonskej agendy na úrovni členského štátu.

Národný program reforiem Slovenskej republiky na roky 2008 – 2010 (ďalej NPR SR 2008 – 2010) bol vypracovaný v súlade so závermi Európskej rady z marca 2008 a s harmonogramom prípravy, ktorý v rámci Informácie o stave rozpracovania Národného programu reforiem SR na roky 2008 – 2010 vzala vláda SR na vedomie dňa 16. júla 2008.

Materiál bol vypracovaný v spolupráci s rezortmi, ktoré sú členmi pracovnej skupiny pre lisabonskú stratégiu, ktorá bola vytvorená na základe uznesenia vlády SR č. 152/2005 k Návrhu inštitucionálneho zabezpečenia koordinácie lisabonskej agendy v Slovenskej republike. Materiál má nadrezortný charakter. Bol predložený na skrátené medzirezortné pripomienkové konanie z dvoch dôvodov. Jeho obsah bol so zainteresovanými subjektami prerokovaný v rámci prípravy Modernizačného programu Slovensko 21 a akčných plánov. Okrem toho je potrebné zaslať preložený materiál  Európskej komisii do 15. októbra 2008.

NPR SR bol pred rokovaním vlády predložený na rokovanie Hospodárskej a sociálnej rady a Rady vlády pre záležitosti EÚ. Zároveň bol predmetom rokovania Výboru pre financie, rozpočet a menu a Výboru pre európske záležitosti NR SR a bude predmetom plenárneho zasadnutia NR SR. Jednotlivé akčné plány boli tiež prerokované na vecne príslušných výboroch NR SR.